tartuNLP/wikipedia-smugri-20251201 huggingface dataset:
Artur Atarah

Artur Atarah (s. 6. helmikuuta 2005) on suomalainen jalkapalloilija, joka pelaa hyökkääjänä Veikkausliigan Gnistanissa.
Seurajoukkueet.
Atarah aloitti ammattilaisuransa EIF:ssä.Hän teki Ykkösessä debyyttinsä miesten peleissä.
Atarah allekirjoitti sopimuksen SJK:n organisaation kanssa 7. elokuuta 2023.
Atarah jätti SJK:n maaliskuussa 2025 ja teki sopimuksen Veikkausliigan IF Gnistanin kanssa.
Bálint Magyar

Bálint Magyar (s. 15. marraskuuta 1952) on unkarilainen poliitikko. Hän edusti liberaalia Vapaiden demokraattien liittoa. Poliittisen uransa jälkeen hän on työskennellyt tutkijana ja kirjoittajana.
Magyar sai Budapestin yliopistosta maisterin arvon sosiologiassa ja historiassa. Hän sai sieltä tohtorin arvon poliittisessa taloudessa vuonna 1980. Magyar aloitti poliittisen toimintansa kommunismin vastaisen toisinajattelijaliikkeen aktivistina. Hän toimi Vapaiden demokraattien liitossa sen perustamisesta lähtien ja istui Unkarin parlamentissa vuosina 1990–2010. Hän oli Unkarin opetusministeri vuosina 1996–1998 ja 2002–2006. Magyar oli Vapaiden demokraattien liiton puheenjohtaja vuosina 1998–2000 ja toimi samalla Liberal Internationalin varapuheenjohtajana.
Magyar on toiminut tutkijana muun muassa Budapestin taloudellisen tutkimuksen instituutissa vuosina 2010–2020 ja Central European Universityn Demokratiainstituutissa vuodesta 2020. Hän on julkaissut ja toimittanut monia kirjoja kommunististen järjestelmien kaatumisen jälkeen muodostuneista mafiavaltioista.
Nummen kasvatuslaitos

Nummen kasvatuslaitos oli Nummen pitäjän Tavolan kylään vuonna 1900 perustettu kasvatuslaitos. Kasvatuslaitos, jonka nimi muuttui myöhemmin Tavolan koulukodiksi oli toiminnassa vuoteen 1950 asti.
Historia.
Suomeen alettiin perustamaan kasvatuslaitoksia vuoden 1889 lain mukaisesti. Rikoslaki velvoitti tuolloin määräämään 7-14 vuotiaita lapsia kasvatuslaitoksiin. Kasvatuslaitoksista ensimmäinen perustettiin Tuusulan Koivulaan vuonna 1891.
Vuonna 1900 Helsingin kaupunki vuokrasi Tavolasta tilan paikalliselta maanviljelijältä, johon Nummen kasvatuslaitos perustettiin. Kasvatuslaitoksen yhteydessä toimi myös koulu, jossa oli vuoteen 1922 mennessä yhteensä 236 oppilasta. Suurin osa oppilaista asui koulukodin ympäristön perheissä sijoituksessa. Vuodesta 1922 lähtien koululaiseet pääsivät jatkoammattikoulutukseen Ryttylään. Nummen kasvatuslaitos oli suomenkielinen ja laitoksen oppilasasuntolassa oli 15 sijaa.
Vuonna 1926 kasvatuslaitoksen nimi muuttui Nummen koulukodiksi. Koulukodin ohjelmassa oli sekä niinsanottua henkistä ravintoa, että myös liikuntaa. Koulukoti oli toiminnassa vuoteen 1950 asti, jonka jälkeen asukkaat siirrettiin Ryttylän koulukotiin.
Hope Africa University

Hope Africa University (, lyhennys HAU tai UEA) on Burundissa toimiva pienehkö englanninkielinen yksityinen kristitty yliopisto. Sen perusti vuonna 2000 pastori, tohtori Elie A. Buconyori yhteistyössä yhdysvaltalaisen vapaan metodistikirkon () piispan, tohtori Gerald Batesin (Indianapolis, Yhdysvallat) kanssa. Yliopisto sai alkunsa Nairobissa Keniassa. Joulukuussa 2003 yliopisto siirtyi Bujumburaan, ja opetus alkoi helmikuussa 2004. 
Yliopiston pääkampukset sijaitsevat Bujumburan Ngagarassa. Helmikuussa 2012 uusi kampus avattiin Burundin nykyiseen pääkaupunkiin, maan keskiosassa sijaitsevaan Gitegaan. Yliopisto muodostaa oman vapaan metodistikirkon seurakunnan.
Hope Africa University on pienehkö yliopisto; opiskelijoita on noin 1 900. Suuri osa koulutusohjelmista antaa alempaan korkeakoulututkintoon tähtäävää yliopisto-opetusta, osassa voi opiskella maisteriksi, lääketieteen ja hammaslääketieteessä mahdollisesti tohtoriksi saakka (epäselvä, tarkoittiko tämä MD- vai PhD-tutkintoa). 
Yliopistoon kuuluu viisi tiedekuntaa:
Toisen lähteen mukaan terveystieteiden ja lääketieteen tiedekunnat olisivat kaksi erillistä tiedekuntaa.
Liisa Roberts

Liisa Roberts (s. 1969 Pariisi, Ranska) on amerikansuomalainen taiteilija.
Roberts tunnetaan erityisesti yhteisöllisestä teoksestaan "VYBORG: a town library in Viipuri" (2001–). Teos on saanut inspiraationsa Alvar Aallon suunnitteleman Viipurin kirjaston peruskorjauksesta, joka käynnistyi vuonna 1991. Kirjasto rakennettiin Suomen hallinnon alaisuudessa ja kärsi suuria vaurioita toisen maailmansodan aikana. Robertsin projekti sai lähtökohtansa kirjaston restauroinnista, joka käynnistyi Neuvostoliiton romahduksen jälkeen Venäjän ja Suomen yhteistyönä. Työskennellen kuuden paikallisen teini-ikäisen tytön sekä eri alojen asiantuntijoiden kanssa Roberts kehitti ohjelman, joka sisälsi narratiivisia näyttelyitä, esityksiä, julkaisuja ja televisiolähetyksiä. Näiden kautta kirjaston restaurointi toimi lähtökohtana Viipurin ja sen asukkaiden menneisyyden, nykyisyyden ja tulevaisuuden luovalle tarkastelulle. Roberts tarkastelee teoksessaan nuoren polven näkökulmaa Viipurin kommunismin jälkeiseen nykyhetkeen ja tulevaisuuteen.
Roberts osallistui vuonna 2015 Venetsian biennaalin "All the World’s Futures" -nykytaidenäyttelyyn teoksellaan "Petersburg Underground" (2015), joka on sarja valokuvallisia ryhmämuotokuvia. Teos käsittelee Neuvostoliiton ajan pronssireliefejä, jotka on omistettu Leningradin työläisille ja sijaitsevat Pietarin Narvskajan metroasemalla. Robertsin valokuvasarja on New Yorkin Museum of Modern Artin (MoMA) pysyvässä kokoelmassa.
Robertsin teokset tutkivat minimalismin, strukturalismin ja konseptuaalisen taiteen perinteitä kriittisestä näkökulmasta. Hän yhdistää valo-, tila- ja aikakokeiluja luodakseen monikerroksisia kokemuksia, kuten teoksessaan "Blind Side" (1998), jossa todellinen ja projisoitu tila sulautuvat hetkittäin yhteen. Hänen työnsä käsittelevät menneisyyden ja nykyhetken vuorovaikutusta, havainnollistaen taiteellisen ilmaisun ja historian monimutkaista suhdetta.
Reijo Raivola

Reijo Antero Raivola (14. tammikuuta 1939 Tampere – 15. toukokuuta 2014 Tampere) oli opettaja ja kasvatustieteen professori.
Reijo Raivola syntyi Edvin Raivolan ja Elvi Viitaniemen perheeseen. Hän avioitui 1959 sairaanhoitaja Sirkka Aarnin kanssa. Raivola tuli ylioppilaaksi Tampereen lyseosta 1957 ja valmistui kansakoulunopettajaksi Jyväskylässä 1959. Filosofian kandidaatiksi hän valmistui Tampereen yliopistosta 1975 ja lisensiaatiksi 1977. Hän väitteli siellä filosofian tohtoriksi 1982 tutkimuksella "Koulutuksen yhteiskunnalliset tehtävät eduskuntapuolueiden ohjelmien valossa". 
Raivola oli kansakoulunopettaja Kurussa ja Mikkelissä 1960–1972 ja englannin opettaja Tampereella 1972–1977. Tampereen yliopistossa hän oli assistentti ja lehtori 1974–1985, koulutuspolitiikan ja vertailevan kasvatustieteen apulaisprofessori 1985–1989 ja kasvatustieteen professori 1993–2002. Yliopiston kasvatustieteellisen tiedekunnan dekaani Raivola oli 1985–1987 ja 1998–2002 ja yliopiston ensimmäinen vararehtori 1987–1990. Raivola toimi professorina myös Oulun yliopistossa 1990–1993. 
Raivolalla oli useita asiantuntija- ja luottamustehtäviä, kuten Professoriliiton hallituksen jäsenyys 1993–1996 ja valtuuston puheenjohtajuus 1997–2000 sekä Suomen Akatemian yhteiskuntatieteellisen toimikunnan jäsenyys 1989–1994. "Aikuiskasvatuksen" päätoimittaja Raivola oli 1998–2000. Hänen opetus- ja tutkimustyönsä kohteita olivat muun muassa koulutuspolitiikka ja koulutuksen arviointi, joista hän julkaisi sekä tutkimuksia että tietoteoksia.
Jan Borman

Jan Borman (sukunimi myös muodossa Borreman; n. 1460 – n. 1522) oli flaamilainen kuvanveistäjä, joka työskenteli 1400-luvun lopussa ja 1500-luvun alussa muun muassa Brysselissä, Antwerpenissä ja Leuvenissa. Hän kuului Brysselin kuvanveistäjäkiltaan vuodesta 1479, ja hänen tekemiään tai ainakin hänen verstaallaan tehtyjä alttaritauluja on kulkeutunut Ruotsiin saakka.
Borman

Borman tai Bormann on seuraavien henkilöiden sukunimi:
Curt Boström

Curt Boström (31. joulukuuta 1926 – 3. maaliskuuta 2014) oli ruotsalainen sosiaalidemokraattinen poliitikko. Hän toimi kansanedustajana vuosina 1974–1985 ja oli Ruotsin liikenne- ja viestintäministeri 1982–1985. Vuosina 1985–1991 Boström oli Norrbottenin läänin maaherra.
Nordens Ark

Nordens Ark on samannimisen säätiön ylläpitämä eläintarha Hunnebostrandin kunnassa Länsi-Ruotsissa. Se on perustettu vuonna 1989.
Tarhassa kasvatetaan uhanalaisia lajeja. Niihin kuuluu vanhoja pohjoismaisia harvinaisia kotieläinrotuja, uhanalaisia nisäkkäitä, lintuja, hyönteisiä ja sammakkoeläimiä sekä Pohjoismaista että lauhkeammilta alueilta. Nordens Ark Foundation on voittoa tavoittelematon säätiö ja Åbyn kartanon omistaja. Åbyn kartanon kiinteistöt kattavat yhteensä 383 hehtaaria. 383 hehtaarista 60 hehtaaria on avoinna vierailijoille. Nordens Arkin ei-julkisella alueella Lundenissa on lintujen ja sammakkoeläinten lisääntymistilat, karanteeniasema petoeläimille ja linnuille sekä sorkkaeläinten eristysosasto. Puistossa käy noin 100 000 kävijää vuodessa. Siellä järjestetään kursseja peruskoulun ja lukion kaikilla tasoilla. Puistolla on pitkäaikainen yhteistyö Göteborgin yliopiston ja Ruotsin maatalousyliopiston kanssa.
Patria Arve

Patria Arve (ARVE = ARtillery on VEhicle, ) on suomalainen Patrian suunnittelema itseliikkuva kenttätykki, joka koostuu Sisu E13TP 8×8 -maastokuorma-autosta ja siihen asennetusta 155 mm:n 155 K 98 -kenttätykistä.
Kehitys.
Arve julkistettiin Patrian Arctic Event -tapahtumassa maaliskuussa 2025, mutta idea on ollut olemassa jo pidemmän aikaa. Ajoneuvoja voidaan rakentaa käyttämällä Suomen puolustusvoimien olemassaolevia 155K98-kenttätykkejä eli päivittää vedettävää tykistöä ajoneuvoalustaiseksi. Patria on ilmoittanut, että se voi aloittaa tykkien valmistamisen uudelleen. Arve on yksinkertaisempi ja halvempi kuin esimerkiksi ruotsalainen Archer, koska se käyttää olemassaolevia osia eikä ole automatisoitu.
Patria aikoo tarjota Arvea Suomen rannikkotykistölle, jolla on yhä käytössä kylmän sodan aikaiset 130 mm:n kiinteät tykkitornit. Arve tarjoaisi hyvin liikkumiskykyisen ja Nato-standardikaliiperisen (155 mm) nykyaikaisen ratkaisun. Patria aikoo markkinoida Arvea myös muille maille.
Patria ilmoitti kesäkuussa 2025, että Arven koeammunnat on suoritettu, ja se on valmis markkinoille.
Suunnittelu.
Arve koostuu Sisu E13TP 8×8 -maastokuorma-autosta ja sen peräosaan asennetusta 155 mm:n 155K98-kenttätykistä. Ajoneuvon perässä oleva tuki lasketaan maahan ennen ampumista. Tykin kulma voi olla väliltä -3° – +60°. Ajoneuvon laatikoissa voidaan kuljettaa 24 ammusta. Ampuminen voidaan aloittaa 90 sekunnissa tuliasemaan saapumisesta, ja paikalta voidaan poistua noin 45 sekunnissa ampumisen jälkeen. Liikkuvuus on nykysodankäynnissä tärkeää, koska samaan tuliasemaan kohdistuu nopeasti vastatulta.
Tykki ladataan manuaalisesti. Suurin tulinopeus on kahdeksan laukausta minuutissa, joista kolme ensimmäistä pystytään ampumaan 15 sekunnin sisällä. Kuuden henkilön miehityksellä pidempikestoinen jatkuva tulinopeus on kaksi laukausta minuutissa. Tykin kantama on noin 40 kilometriä.
Patria saattaa tulevaisuudessa kehittää tykin järjestelmiä ja lisätä siihen automaattilataimen.
Tomas Kuisma

Tomas Kuisma (s. 30. heinäkuuta 2004 Kuopio) on suomalainen mäkihyppääjä. Hän edustaa Puijon Hiihtoseuraa.
Kuisma kilpaili mäkihypyn maailmancupissa ensimmäisen kerran Lahdessa 22. maaliskuuta 2025 ja otti samalla uransa ensimmäiset pisteensä oltuaan lopputuloksissa 30.
Émile Baes

Émile Charles Robert Baes , nimi kirjoitettu myös muodossa Emile Baes (12. marraskuuta 1879 Bryssel – 3. tammikuuta 1953 Pariisi) oli belgialainen taidemaalari, kuvittaja ja taidehistorioitsija. 
Baes maalasi muodikkaita naishahmoja, historiamaalauksia, orientalistisia aiheita, muotokuvia ja alastontutkielmia. Tyylisuunnaltaan hän oli lähinnä postimpressionisti.
Elämänvaiheita.
Baes aloitti taideopintonsa Brysselin taideakatemiassa vuonna 1895. Siellä hänen opettajansa oli Joseph Stallaert. Brysselistä hän jatkoi Pariisiin, tuolloisen taidemaailman keskukseen vuonna 1901. Hän pääsi Alexandre Cabanelin ja Léon Bonnat´n oppilaaksi. Baes sai vaikutteita myös kirjallisuudesta ja symbolismi kiehtoi häntä. Hän maalasi tuolloin kuitenkin vielä akateemista taidetta. Ajan uusi taidesuuntaus, impressionismi, alkoi kuitenkin kiinnostaa enemmän. 
Avioliiton Baes solmi vuonna 1903 Maria Françoise Andréa Furnellen kanssa. Heidän vuonna 1912 syntyneestä tyttärestään Rachel Baesista tuli surrealistinen taidemaalari. Samaan aikaan hän alkoi saada tunnettuvuutta taiteilijana, mikä takasi hänelle hyvät tulot. 
Baes julkaisi vuonna 1912 kirjan "La physionomie du Christ dans l'art" siitä miten Kristuksen kasvot on kuvattu taiteessa eri aikoina. Teos on kuvitettu. 
Varakkaana Baes osti vuonna 1918 suuren talon muodikkaalta alueelta. Talossa oli kaksi ateljeeta ja sen oli suunnitellut belgialainen Art Nouveau -arkkitehti Alban Chambon. Ennen Baesia sen oli omistanut taiteilija Géo Bernier. Hän piti siellä vuodet 1920−1940 sunnuntaisin salonkia, johon osallistui Brysselin kulttuuripiirien kerma. Belgian kuningas Albert I arvosti Baesia ja tilasi häneltä sarjan muotokuvia sekä nimitti hänet Leopoldin ritarikunnan ritariksi. 
Baes ansaitsi hyvin alastontutkielmillaan, joita hän maalasi satoja. Niitä oli näytteillä Brysselissä ja Pariisissa, mutta niille oli kysyntää muuallakin Euroopassa. Nykyään niitä pidetään lähinnä pehmoerotiikkana. 
Baes piti näyttelyitä erityisesti Pariisissa, missä vietti paljon aikaa. Hän matkusteli muun muassa Marokossa ja Egyptissä, joista sai inspiraatioita orientalistisiin töihinsä. 1930-luvulla hän vieraili Martiniquella. Hänestä tuli myös Ranskan kunnialegioonan jäsen. Eräänlaisena kunnianosoituksena voi pitää hänen tuomariuttaan vuoden 1936 Miss Ranska -kilpailussa. 
Baes kuvitti vuonna 1944 Louis-Charles Royer`n eroottisen Martiniquelle sijoittuvan romaanin. Kolme vuotta myöhemmin hän kuvitti Marcel Kienné de Msafeotin teoksen "L'Abbé chez les nudistes" eli "Apotti nudistien luona". Samana vuonna hän kuvitti myös René Rousseaun teoksen "Quelques contes", johon hän teki kuusi piirrosta. Vuonna 1948 häneltä ilmestyi kymmenen etsauksen albumi nimeltään "Etreintes. Ethopée". 
Baesin vuonna 1951 ilmestynyt kirja "L'Amateurisme dans l'art" käsitteli amatööriyden ja taiteen välistä suhdetta. Kirja esiteltiin Ranskan taideakatemiassa. Seuraavana vuonna hän kirjoitti esipuheen Paul Sentenac`n Louis Ducaten taidetta käsitelleeseen teokseen.
Uusfeodalismi

Uusfeodalismi (myös teknofeodalismi) on spekulatiivinen tai hypoteettinen yhteiskuntajärjestys, jossa yhteiskuntaa leimaa voimakas yhteiskunnallinen eriarvoisuus, omistavaan eliittiin ja vähävaraiseen alaluokkaan jakautuminen, sekä vallan siirtyminen suurimmille teknologiayrityksille ja niiden johtajille. Uusfeodalismi eroaa kapitalismista etenkin siltä osin, että omistava luokka ei uusfeodalistisessa yhteiskunnassa osallistu taloudelliseen toimintaan niinkään hyödykkeiden tuotantoon investoimalla, vaan pikemmin keräämällä hallitsemiltaan yrityksiltä vuokraluontoisia maksuja. Myös taloudellisen eliitin poliittisen vallan kasvu voidaan nähdä uusfeodalismiin kytkeytyvänä ilmiönä. Uusfeodalistisessa yhteiskunnassa suuryritysten asema alkaa väitetysti muistuttamaan nykyisten valtioiden asemaa.
Esimerkiksi Elon Musk, Jeff Bezos ja Mark Zuckerberg on mainittu esimerkkeinä sellaisista henkilöistä, joiden kyky käyttää valtaa omistusoikeuksiensa kautta omaa yhtäläisyyksiä feodalismin kanssa.
Ajatus uusfeodalismista kapitalismia seuraavana yhteiskuntajärjestyksenä on kiistanalainen, mutta teorialla on myös tunnettuja kannattajia. Muiden muassa Kreikan entinen valtionvarainministeri Giánis Varoufákis on väittänyt teknofeodalismin jo pitkälti korvanneen kapitalistisen talousjärjestelmän. Myös taloustieteilijä Mariana Mazzucato on käsitellyt talousjärjestelmän muutoksia näkökulmasta jonka mukaan suuryritykset eivät enää niinkään luo arvoa, vaan ottavat sen haltuunsa. Professori Ilan Kapoor puolestaan liittää monimiljardöörien poliittisen vallan kasvun uusfeodalismiin.
Paul Sergejeff

Paul Sergejeff (22. maaliskuuta 1875 Viipuri – 19. joulukuuta 1932 Viipuri) oli suomalainen konsuli ja toimitusjohtaja.
Paul Sergejeff opiskeli aluksi Viipurin suomalaisessa reaalikoulussa. Koulun päätettyään hän matkusti vuonna 1893 ulkomaille, jossa hän opiskeli Saksan ja Ranskan suurissa tuonti- ja vientiliikkeissä. Kotiin palattuaan Sergejeff astui isänsä Feodor Sergejeffin tukkuliikkeen palvelukseen. Kun isä vuonna 1899 luopui liikkeen johdosta, tuli poika liikkeen johtajaksi ja liike muuttui osakeyhtiöksi "F. Sergejeffin Pojat ja Kumpp". Sergefeff oli liikkeen johdossa kuolemaansa saakka. Keväällä 1908 rakennettiin Sergejeffin liikkeelle suuri liiketalo varastoineen Viipuriin Revonkatu 6:een.
Sergejeff oli vuodesta 1923 alkaen myös "F. Sergejeffin Tupakkatehdas Oy:n" toimitusjohtajana. Lisäksi hän oli mukana useiden liikkeiden ja toiminimien hallintoneuvostoissa ja johtokunnissa. Hän oli F. Sergejeffin Oluttehdas Oy:n johtokunnan jäsenenä, Salmisen Nahkatehdas Oy:n hallintoneuvoston puheenjohtajana, Oy Ahjon johtokunnassa ja kuului muun muassa Suomen Pankin Viipurin konttorin diskonttokomiteaan. Hänellä oli useita luottamustoimia Viipurin kaupungin hallinnossa, ja hän oli Viipurin kaupungin verotus ja tarkastuslautakuntien jäsen. Sergejeff oli Viipurin kauppakamarin jäsen, ja sen sovinto-oikeuden varapuheenjohtaja hän oli vuodesta 1921 lähtien. Vuonna 1929 hänet nimitettiin Kreikan konsuliksi Viipuriin. 
Sergejeff oli tunnettu hyväntekeväisyyden ja taiteen, muun muassa musiikin ja teatteria harrastuksestaan. Hän oli Viipurin Musiikin Ystävien johtokunnassa sen rahastonhoitajana.
Paul Sergejeff oli naimisissa laulajatar Frida Sergejeffin kanssa. Konsuli Paul Sergejeffin kuoltua 1932 yhtiö siirtyi hänen lapsilleen, ja nimeksi vaihdettiin "F. Sergejeffin Pojat ja Kumpp. O.Y". Talvisodan jälkeen yhtiön toiminta käynnistettiin uudelleen vuonna 1940 Helsingissä Tunturikadulla. Yrityksen toimitusjohtajaksi tuli Paul Sergejeffin tytär Marina Kaareskoski (o.s. Sergejeff, 1914–2004). Vuonna 1980 yritys siirtyi hänen tyttärelleen Christel Kaareskoskelle, ja yrityksen nimeksi muutettiin "Oy Sergejeff Ab". Yritys vaihtoi omistajaa vuonna 2009, jolloin Tom Serko ja hänen vaimonsa Petra Lepistö-Serko ostivat Oy Sergejeff Ab:n. Sergejeff pakkaa omia teelaatujaan ja myy englantilaisen perheyrityksen Taylors Harrogaten tee- ja kahvilaatuja.
Isopulegoli

Isopulegoli (C10H18O) on terpenoideihin ja alkoholeihin kuuluva orgaaninen yhdiste. Yhdistettä käytetään ainesosana hajusteissa ja aromiaineena. Yhdistettä esiintyy useissa eteerisissä öljyissä.
Ominaisuudet, valmistus ja käyttö.
Huoneenlämpötilassa isopulegoli on väritöntä nestettä, ja sillä on minttua muistuttava tuoksu. Yhdiste liukenee hieman veteen ja paremmin esimerkiksi etanoliin ja dietyylieetteriin. Isopulegoli on kiraalinen yhdiste ja sillä on neljä stereoisomeeriä. Luonnossa niistä yleisin on (-)-isopulegoli eli (1R, 3R, 4S)-isospulegoli. 
Isopulegolia valmistetaan sitronellaalista. Reaktio on tyypiltään eenireaktio, jota katalysoivat sinkkisuolat, kuten sinkkikloridi tai -bromidi.
Isopulegolia käytetään tuomaan mintunkaltaista tuoksua esimerkiksi hajuvesiin, saippuoihin, shampoihin ja puhdistusaineisiin. Mentolin tavoin yhdiste aiheuttaa viilentävän tuntemuksen. Aine voidaan pelkistää vedyttämällä mentoliksi.
Elli Marlow

Elli Johanna Marlow (tai Pudas-Marlow, o.s. Pudas, s. 15. heinäkuuta 1933 Vihanti) on amerikansuomalainen kielitieteilijä, joka teki pitkän virkamiesuran Yhdysvaltain keskustiedustelupalvelussa CIA:ssa.
Elli Pudas syntyi Vihannissa ja kävi siellä kansakoulun. Hän muutti perheensä mukana Oulaisiin, jonka yhteiskoulusta hän tuli ylioppilaaksi 1954 ja pääsi sitten lukemaan kieliä Helsingin yliopistoon. Hän suoritti humanististen tieteiden kandidaattitutkinnon 1957 ja filosofian kandidaattitutkinnon 1959 pääaineenaan englantilainen filologia ja sivuaineena pohjoismainen filologia. Hän opetti ruotsia Oulaisten yhteiskoulussa 1958–1959 ja sai sitten ASLA-Fulbright-stipendin lukuvuodeksi 1959–1960 Texasin yliopistoon Austiniin. Siellä hän kiinnostui Etelä-Intiassa puhutuista dravidakielistä ja jäi yliopistoon tutkimusassistentiksi ja ruotsin kielen opettajaksi. Vuonna 1960 hän avioitui Ohiosta kotoisin olevan arkkitehti William Marlow’n kanssa, joka kuoli onnettomuudessa 1990-luvun alussa. He saivat kolme lasta.
Elli Marlow sai vuonna 1961 Yhdysvaltojen maanpuolustusideologiaan liittyvän National Defense Education Act -stipendin, jonka avulla hän syvensi tuntemustaan muun muassa tamilin, telugun ja kannadan kielestä. Hän sai Yhdysvaltain kansalaisuuden vuonna 1968 ja väitteli tohtoriksi vuonna 1974 vertailemalla dravidakieliä ja uralilaisia kieliä, joihin suomikin kuuluu.
Monipuolisen kielitaitonsa ansiosta Elli Marlow pääsi töihin Yhdysvaltain keskustiedustelupalveluun, muun muassa valmistelemaan päivittäisiä tiedotustilaisuuksia kulloisellekin Yhdysvaltain presidentille. Hän toimi myös muun muassa tulkkina ja turvahenkilönä presidenttien puolisoiden, kuten Hillary Clintonin ja Barbara Bushin saattueissa eri puolilla maailmaa. Eläkkeelle hän jäi CIA:sta vasta 75-vuotiaana 2008 ja asuu Washington D.C.:n esikaupunkeihin kuuluvassa Restonissa Virginian osavaltiossa. Hän on vieraillut usein Oulaisten seudulla tekemässä sukututkimusta. Hänen tyttärensä Nina Marlow avasi 2020-luvulla Oulaisissa kahvilan.
Tuomas Arffman

Tuomas Arffman (s. 12. helmikuuta 2001 Oulunsalo) on suomalainen raskaansarjan ammattinyrkkeilijä. Amatöörinä hän otteli 25 ottelua, hän voitti junioreiden Suomen mestaruuden ja lukuisia muita turnauksia mm. Venäjällä.
Hän otteli ensimmäisen ammattilaisottelunsa 14.3.2025. Arffman voitti nelieräisen kamppailun Alex Kmetiä vastaan yksimielisellä tuomaripäätöksellä. Arffman on kautta aikain suurin ammattinyrkkeilykehään noussut suomalaisottelija.
Savonlinnan yleinen sairaala

Savonlinnan yleinen sairaala valmistui vuonna 1896 Savonlinnaan. Sairaala sijaitsi Savonniemen kaupunginosassa. Sairaalan omisti valtio, ja siinä oli yhteensä 40 sairaansijaa. Näistä sairaansijoista puolet oli varattu sukupuolitautien hoitoon ja puolet muille potilaille. Sairaala oli tarkoitettu Savonlinnan kaupungin, Puumalan, Rantasalmen ja siihen kuuluneen Kangaslammin kappeliseurakunnan, Sulkavan, Säämingin, Kerimäen, Savonrannan ja Heinäveden asukkaille. Sairaalan lääkärin tehtävää hoiti aluksi kaupungin lääkäri ja vuonna 1913 sairaalalle nimitettiin oma sairaalalääkäri. Synnytystoimintaa sairaalassa ei aluksi ollut ja vuonna 1910 kaupunkiin perustettiin yksityinen tukea saanut synnytyslaitos. Synnytyslaitoksessa oli viisi sairaansijaa. Synnytyslaitoksen omisti tohtori Onni Tawaststjerna vuoteen 1912. Tämän jälkeen sen omisti tohtori Hällström. Synnytyslaitos siirtyi myöhemmin kaupungin omistukseen.
Talvi- ja jatkosodan aikana Savonlinnan yleisessä sairaalassa toimi 19. sotasairaala.
Vuonna 1943 voimaan astuneen keskussairaalalain perusteella jokaisen kaupungin tuli varata ja ylläpitää Lääkintöhallituksen hyväksymässä sairaalassa sairaansijoja. Sairaansijoja tuli varata yksi sairaansija jokaista 375 ja maalaiskunnassa yksi jokaista 750 asukasta kohden. Näistä sairaansijoista osan tuli sijaita kuntien ja valtion yhdessä omistamissa keskussairaaloissa. Vuonna 1948 keskussairaalalaki uudistettiin niin, että myös kulkutautiosastot huomioitiin. Maa jaettiin 20 keskussairaalapiiriin. Keskussairaalapiirien perustamisasiakirjat allekirjoitettiin vuosina 1947–1950. Savonlinnan kaupunginvaltuusto ehdotti jo vuonna 1943 alueen kunnille yhteistyötä alueen oman keskussairaalan saamiseksi. Vuonna 1946 sairaalan suunnitteluun myönnettiin määräraha. Savonlinnan keskussairaalan rakennustyöt alkoivat 1951. Uusi 246 paikkainen keskussairaala avattiin 1955.
Savonlinnan yleinen sairaala on tämän jälkeen toiminut oppilaitoksena sekä opiskelija-asuntolana. Rakennus peruskorjattiin 1998, jonka jälkeen siinä on toiminut kesähotelli nimellä Villa Aria. Vuonna 2021 hotelli restauroitiin, jonka jälkeen kesähotelli on toiminut nimellä Boutique Hotel Willa Aria.
Julkinen teologia

Julkinen teologia on käytännöllisen teologian osa-alue, joka pohtii kirkkojen osallistumista kansalaisyhteiskuntaa koskettaviin yhteiskunnallisiin ja eettisiin kysymyksiin. Kirkoilla on vaihtelevia käsityksiä ja määritelmiä julkiselle teologialle. Laajassa merkityksessä julkisella teologialla voidaan tarkoittaa kirkon yhteiskunnallista vaikuttamista sen omista lähtökohdista käsin. Sitä voidaan pitää myös soveltavana teologiana tai kriittisenä pohdintana kristinuskon ja todistuksen eettisistä ja poliittisista vaikutuksista.
Käsite.
Hak Joon Leen määritelmän mukaan julkinen teologia pyrkii edistämään rakentavaa yhteiskunnallista roolia uskonnollisille keskusteluille moniarvoisessa yhteiskunnassa niin, ettei uskonnollisia ilmauksia tukahduteta eikä demokraattisia arvoja hylätä. Julkinen viittaa tässä yhteydessä teologian tekemisen tapaan eli dialogiseen avoimuuteen yhteiskunnallisen hyvinvoinnin tavoittelussa. Käsitteeseen liittyy huoli yhteiskunnan hyvinvoinnista, uskonnollisten symbolien ja uskontunnustusten julkisen tarkoituksen ja viestin löytäminen sekä kommunikoiminen dialogin kautta.
Julkisen teologian käsite on Hak Joon Leen mukaan suhteessa kritiikkiin uskonnon "yksityisiä", "lahkoutuneita" tai "autoritäärisiä" ilmauksia kohtaan, jotka joko kaventavat uskonnon yksityiseksi tai alueelliseksi asiaksi tai kieltäytyvät tooistamasta oikeaksi sen totuutta ja moraalivaatimuksia jäsenille tai ulkopuolisille todistuksin ja todistein.
Historia.
Julkisen teologian tai julkisen kirkon käsite tuli teologian piiriin 1970-luvulla Martin Martyn ja Robert Bellahin toimesta. Käsitteen tutkijoiden mukaan julkisen tilan teologiaan tai kristillisen evankeliumin rooliin julkisessa elämässä liittyvät ilmiöt ovat tunnistettavissa kirkkohistoriassa. Julkinen teologia on saanut 2010-luvulla kannatusta teologisissa piireissä ja kirkoissa, joista ovat olleet osoituksen Global Network for Public Theology-verkoston sekä International Journal of Public Theology-lehden perustaminen.
Samotisokki

Samotisokki ("Tiso vagans") on riippuhämähäkkien heimoon kuuluva hämähäkkilaji. Se viihtyy avoimissa, kosteissa ympäristöissä. Koiraan pituus on 1,9–2,0 mm ja naaraan 1,9–2,3 mm. Hämähäkkien pituus mitataan ilman jalkoja.
Rusokoivikki

Rusokoivikki ("Gongylidium rufipes") on riippuhämähäkkien heimoon Linyphiidae kuuluva laji. 
Rusokoivikki asustaa aluskasvillisuudessa ja lehtikarikkeessa. Se viihtyy kosteissa ympäristöissä.Koiraan pituus on 2.5-3.0 mm ja naaraan 3.0-3.8 mm. Hämähäkkien pituus mitataan ilman jalkoja. 
Rusokoivikin tunnistamiseen tarvitaan voimakas mikroskooppi. Melkein samalta näyttäviä hämähäkkilajeja on monia, ja rusokoivikin väritys ja kuviointi vaihtelee. 
Riippuhämähäkit saalistavat ruokansa käyttäen vaakasuoraa, lakanamaista seittikudelmaa, jonka yläpuolella voi olla ansalankoja. Ne roikkuvat lakanan alla ja odottavat sen päälle putoavia hyönteisiä ja muita pieniä saaliseläimiä. 
Rusokoivikkia esiintyy Suomessa laajasti, ja se on luokiteltu siellä elinvoimaiseksi lajiksi.
Elina Hemminki

Elina Hemminki (s. 22. elokuuta 1948 Hausjärvi) on suomalainen lääkäri ja kansanterveystieteilijä.
Hemminki kirjoitti ylioppilaaksi Hyvinkäällä, valmistui lääkäriksi Helsingin yliopistosta vuonna 1973 ja väitteli lääketieteen tohtoriksi Tampereen yliopistosta vuonna 1974. Hän suoritti opintoja myös Johns Hopkinsin yliopistossa. Hemminki nimitettiin kansanterveystieteen dosentiksi Tampereen yliopistoon vuonna 1977 ja Helsingin yliopistoon vuonna 1988. Hän toimi muun muassa Suomen Akatemian tutkijana ja vuodesta 1995 Stakesin tutkimusprofessorina.
Viatonten valssi

Viatonten valssi on suomalaissäveltäjä Kari Rydmanin kolmas, vuonna 1982 julkaistu studioalbumi. Levy koostuu Rydmanin aiemman tuotannon tapaan folkhenkisistä laulelmista, joiden sanoitukset ovat pääasiassa runoilijoiden kirjoittamia. Albumi ei saavuttanut suurta menestystä, ja se jäi toistaiseksi Rydmanin viimeiseksi albumiksi. Seuraavana vuonna julkaistiin Rydmanin tuotantoa kokoava albumi "Kauneimmat laulut" (1986).
EMI julkaisi albumin vinyylilevynä ja C-kasettina. CD-levynä albumi ilmestyi EMIn toimesta vuonna 2000.
Kappalemateriaali.
Levyn avausraitana on nimikappale, jonka Rydman sävelsi lempirunoilijansa Aaro Hellaakosken tekstiin vuonna 1973. Hän teki kappaleen Helsingin yhtenäiskoulun oppilaille ollessaan tuolloin koulun musiikinopetttajana. ”Lohikäärmeleija” -kappaleen Rydman sävelsi vuonna 1976 vietnamilaisen runoilija Trần Đăng Khoan tekstiin, minkä hän myös suomensi. Rydman suomensi tuohon aikaan myös muita kaukoidän runoja ”taidelauluiksi”. ”Kalaa onkimaan” on luonnonsuojelija-kalastaja Jouko Herittyn runon pohjalta tehty kappale, johon Rydman teki sävelen heti tekstin valmistuttua vuonna 1980. Se ensiesitettiin Kokemäenjoen soututapahtuman yleisötilaisuudessaan. Vuonna 1965 sävelletty ”Sano mistä” on tehty Brita Polttilan runoon. Kappaleen voi tulkita protestilauluksi, joista Rydman ei juurikaan välittänyt. A-puolen päättävä ”Suomenmaa” sävellettiin vuonna 1978 Aleksis Kiven samannimiseen runoon. Kivi kirjoitti runon alun perin Johan Ludvig Runebergin Maamme
-runon vastikkeeksi.
B-puolen avaa ”Mitä sanoisin sinulle tänään”, joka voitti Yleisradion laulukilpailun vuonna 1965. Kilpailun kolmanneksi sijoittui Erna Tauron säveltämä ja Tove Janssonin sanoittama ”Höstvisa”, josta tuli sittemmin hyvin tunnettu kappale. Höstvisan tapaan Rydmanin sävellys on hyvin surullinen, mutta onnellinen. ”Niin pieniksi kasvoimme” on poiminta Hellaakosken "Jääpeili"-runokokoelmasta vuodelta 1928. Rydman teki sävellyksen vuonna 1980 ja laulaa sen duettona nuoren Minna Kojon kanssa. ”Kotiin ennen pimeää” on sävellys myyttejä teksteissään hyödyntäneen Leena Krohnin runoon vuodelta 1977. Rydmanin sävellys samalta vuodelta muistuttaa kehtolaulua. ”God natt, du sol” on levyn ensimmäinen ruotsinkielinen kappale ja se on tehty runoilija Lennart Hellsingin runoon vuodelta 1976. Seuraavana vuonna Rydman teki runoon sävelen ja sovitti siitä lastenlaulun, jossa käsitellään värioppia. ”Hon går med vinden i sitt hår” on toinen levyn ruotsinkielinen, Claes Anderssonin runoon tehty kappale, jonka Rydman sävelsi vuonna 1971. Kappale kertoo neidosta, jota kuvataan käyskentelevänä tuulen hyväillessä hänen hiuksiaan. ”Nuku hetkinen, impeni nuori” pohjautuu Eino Leinon runoon vuodelta 1887. Rydman teki sävellyksen Valkeakoskella radiomestarin häihin vuonna 1978. Levyn päättää Hellaakosken runoon sävelletty ”Ei sarjaa loppuun saatukaan” vuodelta 1981.
Kappaleet.
Kaikki sävellykset ja sovitukset Kari Rydman.
Jokelan Kotikirkko

Jokelan Kotikirkko on Tuusulan Jokelan taajaman keskustassa sijaitseva kirkollinen tila. Siihen sisältyy kirkkosali, seurakuntasali sekä kerhotiloja. Tuusulan seurakunta järjestää tiloissa jumalanpalveluksia ja muuta säännöllistä toimintaa, minkä lisäksi tiloja tarjotaan kirkollisiin toimituksiin. Tuusulan seurakunnan toiminta sijoittui aiemmin Jokelan kirkkoon, joka kuitenkin suljettiin lopullisesti vuonna 2020 sisäilmaongelmien takia ja myöhemmin purettiin. Jokelan kirkkoa korvaamaan seurakunta vuokrasi tilat entisestä liikekiinteistöstä, jotka otettiin käyttöön lokakuussa 2019. Tilat suunniteltiin alun perin väistötiloiksi, mutta ne jäivät kuitenkin pysyviksi, koska uutta kirkkoa ei päätetty rakentaa. Kotikirkkoon siirrettiin Jokelan kirkon kirkollinen esineistö. Vuonna 2023 käynnistettiin kaavamuutos, joka sallisi tilojen laajenemisen ja kirkollisten toimintojen pysymisen kiinteistössä.
Elias Erämaja

&lt;noinclude&gt;
Elias Erämaja (s. 1988) on suomalainen ekonomisti ja poliitikko, joka työskentelee Suomen Ekonomien pääekonomistina. Hän on ollut aktiivinen talouspoliittisessa keskustelussa erityisesti yritystukien leikkausten ja verojärjestelmän uudistamisen osalta.​
Koulutus ja ura.
Erämaja on suorittanut valtiotieteiden maisterin tutkinnon Helsingin yliopistossa, pääaineenaan taloustiede. Hän on työskennellyt ekonomistina Palvelualojen työnantajilla, Medialiitossa sekä Graafisen Teollisuuden liittojohtajana ja Print &amp; Media -aikakauslehden päätoimittajana. Vuonna 2019 hän toimi valtiovarainministeri Petteri Orpon talouspoliittisena erityisavustajana. Maaliskuussa 2023 Erämaja nimitettiin Suomen Ekonomien pääekonomistiksi. ​
Politiikka.
Erämaja on ollut mukana Kansallisen Kokoomuksen toiminnassa ja toiminut mm. Loviisan kaupunginvaltuuston varapuheenjohtajana sekä Espoon kaupunginvaltuutettuna ja kaupunginhallituksen jäsenenä. Hän on myös ollut Helsingin seudun liikenteen hallituksen jäsen ja Espoon Asunnot Oy:n hallituksen puheenjohtaja. Vuoden 2025 alusta lähtien hän on toiminut HOK-Elannon hallintoneuvoston jäsenenä.
Talouspoliittiset kannat.
Erämaja on esittänyt julkisuudessa näkemyksiä yritystukien leikkaamisen puolesta. Hän on laatinut listan, jonka mukaan yritystuista voitaisiin leikata 500 miljoonaa euroa, kohdistuen muun muassa teollisuuden sähköistämistukeen ja merenkulun työvoimakustannuksiin. Lisäksi hän on kritisoinut ansiotuloverotuksen kireitä rajaveroasteita ja korostanut verojärjestelmän uudistamisen tarvetta, jotta työnteon kannustimet parantuisivat. Erämaja on myös esittänyt julkisuudessa tekemiään laskelmia vanhempainvapaiden tasapuolisen jakautumisen vaikutuksista lapsiperheiden talouteen ja kertonut aiheesta myös omia kokemuksiaan.
Henkilökohtainen elämä.
Erämaja asuu Espoossa ja hänellä on kaksi lasta.
Vagnhärad

Vagnhärad on taajama Trosan kunnassa Södermanlandin läänissä samannimisessä historiallisessa maakunnassa Ruotsissa. Taajamassa oli 2 141 asukasta vuoden 2023 lopussa.
Västerljung

Västerljung on taajama Trosan kunnassa Södermanlandin läänissä samannimisessä historiallisessa maakunnassa Ruotsissa. Taajamassa oli 378 asukasta vuoden 2023 lopussa.
Stensund

Stensund on taajama Trosan kunnassa Södermanlandin läänissä samannimisessä historiallisessa maakunnassa Ruotsissa. Taajamassa oli 400 asukasta vuoden 2023 lopussa.
Hyrox

HYROX on sisäliikuntakilpailu, joka yhdistää kahdeksan kilometriä juoksua ja kahdeksan toiminnallista harjoitusasemaa vuorotellen juoksun ja toiminnallisen harjoituksen välillä.
Formaatti.
HYROX yhdistää juoksun ja toiminnalliset harjoitusasemat, joissa osallistujat juoksevat ensin yhden kilometrin ja sen jälkeen tekevät yhden toiminnallisen harjoitteen, tätä toistetaan kahdeksan kertaa.
· 1 kilometri juoksua, jota seuraa 1 kilometri hiihtolaitetta&lt;br&gt;
· 1 kilometri juoksua, jota seuraa 50 metriä kelkan työntöä&lt;br&gt;
· 1 kilometri juoksua, jota seuraa 50 metriä kelkan vetoa&lt;br&gt;
· 1 kilometri juoksua, jota seuraa 80 metriä burbee liikettä eteenpäin&lt;br&gt;
· 1 kilometri juoksua, jota seuraa 1 kilometri soutulaitetta&lt;br&gt;
· 1 kilometri juoksua, jota seuraa 200 metriä kahvakuulan kantoa&lt;br&gt;
· 1 kilometri juoksua, jota seuraa 100 metriä askelkyykkyjä hiekkasäkin kanssa&lt;br&gt;
· 1 kilometri juoksua, jota seuraa 100 voimapallon heittoa&lt;br&gt;
Kaikki kilpailun osallistujat suorittavat juoksun ja asemat. Asemien painot ja toistot voivat vaihdella sarjan mukaan.
Historia.
HYROXin lanseerasivat Christian Toetzke ja Moritz Fürste. Ensimmäinen HYROX-tapahtuma pidettiin Hampurissa, Saksassa vuonna 2017. Ensimmäisessä HYROX-tapahtumassa oli 650 osallistujaa.
Sund (Trosa)

Sund on taajama Trosan kunnassa Södermanlandin läänissä samannimisessä historiallisessa maakunnassa Ruotsissa. Taajamassa oli 415 asukasta vuoden 2023 lopussa.
Åda

Åda on taajama Trosan kunnassa Södermanlandin läänissä samannimisessä historiallisessa maakunnassa Ruotsissa. Taajamassa oli 275 asukasta vuoden 2023 lopussa.
Der Freitag

Der Freitag (saks., ’perjantai’) on saksalainen torstaisin ilmestyvä viikkolehti. Se perustettiin vuonna 1990, kun länsisaksalainen "Volkszeitung" ja itäsaksalainen "Ostberliner Sonntag" yhdistyivät.
Jiyūgaoka

Jiyūgaoka () on Tokion kaupunginosa Meguron erillisalueella. Se sijaitsee Musashinon ylängöllä Meguron etelärajalla. Jiyūgaoka on yläluokkaista asuinaluetta, joka on rakentunut Tōkyū-rautateiden Jiyūgaokan risteysaseman ympärille. Kaupunginosa sai alkunsa 1930-luvulla yhtenä Tokion lähiöistä. Jiyūgaokan aseman ympäristö tunnetaan tyylikkäänä, eurooppalaisvaikutteisena liikealueena.
Jiyūgaokan kaupunginosan pinta-ala on 0,55 neliökilometriä, ja se jakautuu kolmeen osa-alueeseen, jotka on numeroitu Jiyūgaoka 1-chōme–Jiyūgaoka 3-chōme. Niissä on yhteensä 7 447 asukasta (helmikuussa 2025). Kaupunginosan väestötiheys on siten noin 13 500 asukasta neliökilometrillä.
Historia.
Jiyūgaoka alkoi rakentua esikaupunkina rautatielinjan varrelle 1920–1930-luvuilla. Kaupunginosan nimi tarkoittaa kirjaimellisesti ’vapauden kukkulaa’, ja sen keksijäksi on sanottu tanssija Baku Ishiitä, joka oli yksi alueen varhaisista asukkaista. Liberaalin koulutuksen edistäjä Kishie Tezuka perusti alueelle Jiyūgaoka gakuen -nimisen koulun, minkä myötä Tōkyū-yhtiö nimesi aluetta palvelevan rautatieaseman Jiyūgaokan asemaksi. Vuonna 1932 Jiyūgaoka otettiin virallisesti käyttöön kaupunginosan nimenä.
Kaupunkikuva ja rakennukset.
Jiyūgaoka sijaitsee Tokion lounaisosassa Musashinon ylängöllä Meguron ja Setagayan erillisalueiden rajalla. Naapurikaupunginosia ovat Meguron puolella pohjoisessa Yakumo ja Nakane sekä idässä Midorigaoka, Setagayan puolella etelässä Okusawa ja lännessä Todoroki. Jiyūgaoka on rakentunut Jiyūgaokan rautatieaseman ympärille ja pohjoispuolelle. Se on pääosin vaurasta asuinaluetta. Liiketoiminta on keskittynyt aseman ympäristöön.
Jiyūgaoka tunnetaan ylellisenä ja muodikkaana mutta rentona ostosalueena, jossa on muoti- ja sisustusliikkeitä sekä ravintoloita ja kahviloita. Alueeseen liitetään myös eurooppalainen tunnelma, ja sinne on rakennettu esimerkiksi pieni venetsialaistyylinen aukio ”La Vita”, joka valmistui 1990-luvun vaihteessa. Jiyūgaokan aseman eteläpuolella on kaksi ostoskatua, erityisesti naisille suunnattu Marie Claire -katu ja vehreä Kuhonbutsujoen päälle rakennettu bulevardi. Jiyūgaokassa on muun muassa kondiittori Hironobu Tsujiguchin liike.
Jiyūgaokan nähtävyyksiin kuuluu šintolainen pyhäkkö Kumano-jinja, jonka päähalli on rakennettu 1900-luvun alussa.
Liikenne.
Jiyūgaokan eteläosassa sijaitsee Tōkyū-rautatieyhtiön Jiyūgaokan asema, jolla risteävät Tōyoko-linja ja Ōimachi-linja. Tōyoko-linja liittää Jiyūgaokan Shibuyaan, Ōimachi-linja Ōin suuntaan.
Jiyūgaokan pohjoisrajalla kulkee itä–länsisuuntainen päätie Meguro-dōri eli Tokion prefektuurintie 312. Pienempiä pohjois–eteläsuuntaisia katuja ovat Jiyū-dōri eli prefektuurintie 426 ja Gakuen-dōri.
Focus (lehti)

Focus on saksalainen lauantaisin ilmestyvä viikkolehti, joka perustettiin vuonna 1993 kilpailijaksi "Der Spiegelille".
Analogy of Religion

The Analogy of Religion, Natural and Revealed, to the Constitution and Course of Nature
on anglikaanisen teologin ja filosofin Joseph Butlerin apologeettinen teos vuodelta 1736.
Teos pyrkii osoittamaan todellisen vastaavuuden eli analogian yhtäältä kristinuskon uskomusten ja toisaalta luonnon ja kaitselmuksen toiminnan välillä, ja että tämän analogian kautta molemmilla on yksi ja sama alkulähde. Teos pitää Jumalan olemassaoloa itsestäänselvyytenä. Vaikka kirjassa ei mainita deistejä, jotkut katsovat sen mitään muuta yksittäistä teosta enemmän vaikuttaneen deismin hiipumiseen. Kirjasta on otettu useita painoksia.
Stuttgarter Zeitung

Stuttgarter Zeitung on Saksan Stuttgartissa kuudesti viikossa ilmestyvä sanomalehti, joka on perustettu vuonna 1945. Sillä on yhteistoimitus "Stuttgarter Nachrichtenin" kanssa.
Dmitri Simašev

Dmitri Simašev (s. 4. helmikuuta 2005 Kostroma, Venäjä) on venäläinen jääkiekkoilija. Simašev edustaa KHL-joukkue Lokomotiv Jaroslavlia. Hänellä on sopimus joukkueen kanssa kauden 2024–2025 loppuun saakka.
Simaševin kasvattajaseura on Lokomotiv Jaroslavl. Entinen NHL-joukkue Arizona Coyotes varasi hänet ensimmäisellä kierroksella kuudennella varausvuorolla . Simaševin NHL-oikeudet ovat Utah Hockey Clubilla, mutta hänellä ei ole sopimusta joukkueen kanssa. Simašev on pelannut 137 KHL:n runkosarjan ottelua. Näissä otteluissa hän on tehnyt viisi maalia ja 11 syöttöä eli yhteensä 16 tehopistettä. Simašev on pelannut 17 KHL:n pudotuspelien ottelua. Näissä otteluissa hän on syöttänyt yhden maalin. Uran tilastot päivitetty 23. maaliskuuta 2025.
I Naftemporikí

I Naftemporikí () on kreikkalainen kuudesti viikossa ilmestyvä sanomalehti, joka keskittyy talouteen. Se on perustettu vuonna 1924 ja on linjaltaan konservatiivinen.
Próto Théma

Próto Théma () on kreikkalainen sunnuntaisin ilmestyvä viikkolehti. Se on perustettu vuonna 2005 ja on linjaltaan liberaali. Lehteä on syytetty kritiikittömästä suhtautumisesta Kultainen aamunkoitto -puolueeseen.
Chaniótika Néa

Chaniótika Néa (, ”Chaniálaiset uutiset”) on Kreikan Chaniássa ilmestyvä paikallislehti. Se on perustettu vuonna 1967 ja on linjaltaan liberaali.
Aleksi Mäkiluoma

Aleksi Mäkiluoma (s. 20. helmikuuta 2001 Alahärmä) on suomalainen lentopalloilija, joka edustaa Mestaruusliigassa pelaavaa AC Oulu Volleytä. Pelipaikaltaan Mäkiluoma on libero.
Seuraura.
Mäkiluoma on Alahärmän Kisan ja Kauhavan Wisan kasvatti. Hän pelasi kaudella 2016–2017 Wisan 2-sarjan joukkueessa ja kaudella 2017–2018 Kisan samassa sarjassa pelaavassa joukkueessa. Hän saavutti Wisassa C-pojissa SM-hopeaa kaudella 2014–2015, B-pojissa SM-pronssia kaudella 2016–2017 ja 2017–2018 sekä A-pojissa hän saavutti SM-pronssia kaudella 2018–2019.
Mäkiluoma siirtyi Kokkolan Tiikereiden organisaatioon kaudella 2019–2020. Tiikerit allekirjoittivat Mäkiluoman kanssa jatkosopimuksen vuonna 2020 ja 2022. Mäkiluoma nousi seuran ykkösliberoksi entisen ykkösliberon Ville Sihvosen siirryttyä seurasta TuTo Volleyhin. Mäkiluoma jatkoi Tiikereissä pelaamista sopimuksella kaudella 2023–2024. Kauden alussa hän kilpaili ykkösliberon paikasta Teemu Lahden kanssa ja pelasi noin puolissa otteluista tuona kautena.
Mäkiluoma siirtyi Vaasan Kiistoon kaudeksi 2024–2025.
Yksityiselämä.
Mäkiluoma aloitti tradenomin opinnot Centria-ammattikorkeakoulussa vuonna 2020.
Daniil But

Daniil But (s. 15. helmikuuta 2005 Jaroslavl, Venäjä) on venäläinen jääkiekkoilija, pelipaikaltaan vasen laitahyökkääjä. But edustaa KHL:ssä pelaavaa kasvattajaseuraansa Lokomotiv Jaroslavlia. Hänellä on sopimus joukkueen kanssa kauden 2024–2025 loppuun saakka.
Entinen NHL-joukkue Arizona Coyotes varasi hänet ensimmäisellä kierroksella 12. varausvuorolla . Butin NHL-oikeudet ovat Utah Hockey Clubilla, mutta hänellä ei ole sopimusta joukkueen kanssa.
But on pelannut 124 KHL:n runkosarjan ottelua. Näissä otteluissa hän on tehnyt 21 maalia ja 30 syöttöä eli yhteensä 51 tehopistettä. But on pelannut 20 KHL:n pudotuspelien ottelua. Näissä otteluissa hän on tehnyt yhden maalin ja yhden syötön eli yhteensä kaksi tehopistettä. Uran tilastot päivitetty 23. maaliskuuta 2025.
Kromosomi 4

Kromosomi 4 on ihmisen neljänneksi suurin kromosomi. Se koostuu noin 191 miljoonasta emäsparista ja 757 proteiinia koodaavasta geenistä. Kromosomi kattaa yli kuusi prosenttia ihmisen koko perimästä.
Geenit.
Kromosomissa 4 sijaitsevat muun muassa seuraavat geenit:
Sairaudet.
Seuraavat sairaudet on yhdistetty kromosomiin 4:
Stanislav Jarovoi

Stanislav Jarovoi (s. 26. elokuuta 2003 Tuimazy, Venäjä) on venäläinen jääkiekkoilija, pelipaikaltaan laitahyökkääjä. Jarovoi edustaa KHL-joukkue HK Vitjazia. Hänellä on sopimus joukkueen kanssa kauden 2024–2025 loppuun saakka. 
Jarovoin kasvattajaseura on HK Orjol. NHL-joukkue Carolina Hurricanes varasi hänet neljännellä kierroksella 126. varausvuorolla . Jarovoi on pelannut 130 KHL:n runkosarjan ottelua. Näissä otteluissa hän on tehnyt 17 maalia ja 22 syöttöä eli yhteensä 39 tehopistettä. Jarovoi on pelannut kolme KHL:n pudotuspelien ottelua ilman tehopisteitä. Uran tilastot päivitetty 24. maaliskuuta 2025.
Lajos Simicska

Lajos Simicska (s. 1960 Székesfehérvár) on unkarilainen liikemies. Hän hallinnoi Fidesz-mielistä mediaimperiumia ja muita liiketoimintoja, kunnes riitaantui Viktor Orbánin kanssa. Hän oli aikoinaan merkittävä Fideszin taustavaikuttaja ja rahoittaja, jonka kuvailtiin olleen jopa oligarkin asemassa.
Simicska oli teini-ikäisestä lähtien Orbánin ystävä. Hän opiskeli Budapestin yliopistossa ja toimi Fideszissä sen perustamisesta saakka. Simicska pääsi vuonna 1993 Fideszin talousvastaavaksi ja toimi Unkarin verohallinnon puheenjohtajana vuosina 1998–1999. Vuoteen 2014 mennessä hänestä oli tullut yksi Unkarin varakkaimmista ja vaikutusvaltaisimmista ihmisistä. Simicska omisti aiemmin valtion omistaman Közgép-rakennusyhtiön. Hänen omistamiaan tiedotusvälineitä olivat muiden muassa Hír TV, "Magyar Nemzet" ja Heti Válasz. Simicska ajautui erimielisyyksiin Orbánin kanssa vuonna 2014. Kiistaa käytiin julkisesti, ja Simicska ryhtyi kampanjoimaan Orbánia vastaan silloin äärioikeistoon asemoituneen Jobbikin tukijana. Vuonna 2018 Simicska myi lähes kaikki liiketoimintonsa Orbánin lähipiirille. Hänen ja hänen vaimonsa hallussa pysyi Hárskútin maatalousyhtiö.
László Toroczkai

László Toroczkai (s. 1978) on unkarilainen poliitikko, äärioikeistolaisen Meidän kotimaamme ("Mi Hazánk)" -puolueen johtaja.
Toroczkai johti Unkarin vuoden 2006 protesteissa radikaalien mielenosoittajien Hatvannégy Vármegye Ifjúsági Mozgalom -ryhmää. Poliittista kuuluisuutta hän sai 2010-luvulla toimiessaan pienen eteläunkarilaisen Ásotthalomin kunnan pormestarina ja julistaessaan sodan muslimien maahanmuuttoa vastaan. Ásotthalomissa oli vain kaksi islaminuskoista asukasta, mutta Toroczkain toimiessa pormestarina siellä kiellettiin hijab, moskeijat ja rukouskutsut. Samoin Ásotthalomissa kiellettiin kaikki ”propaganda, joka julistaa muuta kuin miehen ja naisen suhteeseen perustuvaa avioliittoa tai vanhemman ja lapsen suhteeseen perustuvaa perhemallia”.
Toroczkai toimi aikoinaan Jobbikin varapuheenjohtajana, mutta riitaantui puolueen johdon kanssa sen pyrkiessä siirtämään puoluetta maltillisemmille linjoille. Hävittyään puoluejohtajakisan vuonna 2018 hän julisti perustavansa puolueen sisälle radikaalimman ryhmän "Mi magunk" (’Me itse’), jolloin hänet erotettiin Jobbikista. Yhdessä muutamien samoin Jobbikista lähteneiden aatetoveriensa kanssa hän perusti vuonna 2018 johtamansa Meidän kotimaamme -liikkeen. 
Toroczkai solmi yhteyksiä unkarilaisiin vigilanttiryhmiin ja ilmoitti vuonna 2019 uuden miliisiryhmän, Légió Hungárian perustamisesta. Hän kertoi sen pyrkivän jatkamaan Magyar Gárdan perintöä. Toroczkai on vaatinut rikollisten lähettämistä vankiloihin Siperiaan ja unkarilaisten puolustamista “mustalaisterroristeilta“. Muita puolueita hän on arvostellut poliittisesta korrektiudesta.
Toroczkai valittiin vuonna 2022 Unkarin parlamenttiin, jossa hänestä tuli Meidän kotimaamme -liikkeen parlamenttiryhmän johtaja. Hänet valittiin myös Unkarin edustajaksi Euroopan neuvoston parlamentaariseen yleiskokoukseen.
Toroczkai ilmoitti tammikuussa 2024 vaativansa ukrainalaisen Taka-Karpatian alueen liittämistä Unkariin, mikäli Ukrainan sota päättyy Ukrainan tappioon.
Raimo Rajala

Raimo Rajala -nimisiä henkilöitä ovat:
Remseck am Neckar

Remseck am Neckar on kaupunki Baden-Württembergin osavaltiossa lounaisessa Saksassa. Se sijaitsee Ludwigsburgin piirikunnan kaakkoisosassa Stuttgartin suurkaupunkialueella. Neckar virtaa Remseckin halki.
Maantiede.
Remseck am Neckar sijaitsee Reinin 367-kilometrisen sivujoen Neckarin varrella noin 12 kilometriä Stuttgartista koilliseen. Remseckin kuusi kaupunginosaa sijaitsevat hieman erillään toisistaan. Rems-joki yhtyy Neckariin Remseckin alueella. Jokien virtaussuunta on pohjoinen.
Historia.
Remseck am Neckar koostuu kaupunginosista Aldingen, Hochberg, Hochdorf, Neckargröningen, Neckarrems ja Pattonville. Kaupunki muodostettiin 1970-luvulla liittämällä edellämainitut maalaiskunnat yhteen. Pattonvillea lukuunottamatta niiden historia ulottuu satojen vuosien taakse. Kaakkoinen Neckarremsin kaupunginosa mainitaan ensi kerran 1268. Asukasluvultaan suurin on läntinen Aldingen, jossa elää noin kolmasosa remseckiläisistä.
Remseck am Neckarin vanhaa rakennuskantaa edustaa muun muassa kirkko Michael-Sebastianskirche, jonka historia alkaa noin vuodesta 1500. Se sijaitsee Neckarremsin kaupunginosassa, kuten myös vanha raatihuone, jonka historia alkaa 1560-luvulta.
Talous ja liikenne.
Remseck am Neckarin yrityksiä on muun muassa kierrätysalan Gesellschaft für Wertstoff-Verwertung mbH. Kaupunki on Stuttgartin paikallisjunaliikenteen piirissä. Lähin moottoritie on BAB 81, joka kulkee kaupungin länsipuolitse.
Dmitri Butšelnikov

Dmitri Butšelnikov (s. 6. syyskuuta 2003 Nižni Tagil, Venäjä) on venäläinen jääkiekkoilija, pelipaikaltaan vasen laitahyökkääjä. Butšelnikov edustaa KHL-joukkue HK Vitjazia. Hänellä on sopimus joukkueen kanssa kauden 2025–2026 loppuun saakka.
Butšelnikovin kasvattajaseura on Gazovik Tjumen. Hän on edustanut KHL:ssä myös SKA Pietaria ja Admiral Vladivostokia. NHL-joukkue Detroit Red Wings varasi hänet toisella kierroksella 52. varausvuorolla . Butšelnikov on pelannut 130 KHL:n runkosarjan ottelua. Näissä ottelussa hän on tehnyt 29 maalia ja 56 syöttöä eli yhteensä 85 tehopistettä. Uran tilastot päivitetty 24. maaliskuuta 2025.